Microsoft help 25miljoen om digitale vaardighede aan te leer -Solidariteit Wêreld
Tuis › Nuuskantoor › Microsoft help 25miljoen om digitale vaardighede aan te leer
Die Microsoft-korporasie het Dinsdag ’n nuwe wêreldwye vaardigheidsinisiatief aangekondig wat daarop gemik is om aan 25 miljoen mense wêreldwyd teen die einde van vanjaar nuwe digitale vaardighede te bring. Dié aankondiging volg na aanleiding van die globale ekonomiese krisis wat deur die Covid-19-pandemie veroorsaak is. Die reuse-korporasie glo dat om werkers te help om nuwe digitale vaardighede aan te leer een van die beste maniere is om die ekonomie te help herstel en die geweldige werkloosheidskoers te verminder. Die inisiatief sal nuwe en bestaande bronne van LinkedIn, GitHub en Microsoft kombineer, en lae-koste-sertifisering van Microsoft bied.
Microsoft verlaag die koste van Microsoft-sertifiseringseksamens tot $15 of rofweg R255 (indien werkers self getuig dat hulle werk deur Covid-19 beïnvloed is). Gewoonlik kos hierdie eksamens meer as $100 (R1 700). Deelnemers kan ’n eksamen vanaf September tot die einde van die jaar skeduleer, en hulle het tot 31 Maart om dit af te handel.
Die inisiatief bestaan uit omvattende tegnologie wat op data en digitale tegnologie sal voortbou. Dit begin met data oor werk en vaardighede uit die LinkedIn Economic Graph. Dit bied gratis toegang tot inhoud op LinkedIn Learning, Microsoft Learn en die GitHub Learning Lab, en koppel dié met Microsoft-sertifiserings en LinkedIn werk-soek instrumente. Hierdie hulpbronne kan almal op ’n sentrale plek verkry word en is aanlyn beskikbaar in vier tale: Engels, Frans, Duits en Spaans.
Hierdie inisiatief wat op die amptelike Microsoft-blog uiteengesit is, bevat onmiddellike stappe om diegene te help wat nuwe vaardighede wil aanleer en ’n werk wat in aanvraag is wil nastreef, en bring elke element van die maatskappy saam deur bestaande en nuwe hulpbronne van LinkedIn, GitHub en Microsoft te kombineer. Dit sluit in:
die gebruik van data om werke wat in aanvraag is te identifiseer en die vaardighede wat nodig is om hierdie poste te vul;
gratis toegang tot “learning paths” en inhoud om mense te help om hierdie vaardighede te ontwikkel wat nodig is om hierdie posisies te vul; en
Lae-koste-sertifisering en gratis werk-soek instrumente om mense wat hierdie vaardighede aanleer te help om nuwe werk na te streef.
’n Nuwe app (“learning app”) op Microsoft Teams sal werkgewers help om nuwe en bestaande werknemers verder te bekwaam. LinkedIn Learning, Microsoft Learn en derdeparty opvoeders sal die klasinhoud verskaf. Microsoft sê dit is veral belangrik aangesien werkgewers se belegging in opleiding oor die afgelope twee dekades verminder en stagneer het.
“Om geleenthede te skep vir elke lid van die globale werksmag is die dryfveer agter alles wat ons hier by LinkedIn doen,” het die uitvoerende hoof van LinkedIn, Ryan Roslansky gesê. “As ’n deel van die Microsoft-ekosisteem het ons die unieke vermoë om mense regoor die wêreld wat werk soek te help om die vaardighede op te doen en werke wat hulle verdien te vind – veral diegene wat ernstig tydens die Covid-19-krisis benadeel is. Ons is trots daarop om die regte data i.t.v. werk en vaardighede in die toekoms te bring om sodoende “learning paths” te skep sodat ons 25 miljoen werksoekers kan help om hulle volgende geleentheid te vind.”
Enige persoon of onderneming wat van hierdie opleidingsgeleentheid gebruik wil maak kan LinkedIn via die volgende skakel besoek: https://opportunity.linkedin.com/en-us. Meer inligting kan via die Microsoft-webtuiste gevind word: https://news.microsoft.com/skills/
Werksoekers regoor die wêreld skakel opleiding deur Microsoft en sy nie-winsgewende vennote om in nuwe, vervullende loopbane. Namate die wêreldekonomie aanhou om te verander, is digitale vaardighede belangriker as ooit.